Foto's: EFF-lede sak landwyd toe op Clicks-winkels | Maroela Media
Foto's: EFF-lede sak landwyd toe op Clicks-winkels
EFF-lede voor die Clicks in die Menlyn-winkelsentrum in Pretoria (Foto: EFF Twitter)
Protesaksies het talle Clicks-winkels landwyd Maandag tot stilstand gebring nadat 'n rasseherrie vroeër die naweek op sosialemediaplatforms losgebars het oor 'n advertensie op die kleinhandelaar se webwerf.
Die EFF het Sondagmiddag gedreig om sake by al die kleinhandelaar se takke tot stilstand te bring waarna EFF-lede Maandagoggend by verskeie Clicks-winkels in die land betoog en 'n bohaai opgeskop het.
Die Clicks in die Saveways-winkelsentrum in Emalahleni is vanoggend onder meer met 'n petrolbom bestook.
EFF-lede en leiers van die party het onder meer buite die Clicks-winkels in die Goodwood-winkelsentrum in Kaapstad, die Highveld-winkelsentrum in Emalahleni, die Menlyn-winkelsentrum in Pretoria en die Mall of Africa-winkelsentrum in Midrand byeengekom. 'n Clicks in Alberton is gevandaliseer en aan die brand gesteek.
Die EFF-leier, Julius Malema, het ook vanoggend by die Clicks in die Mall of the North in Polokwane opgedaag.
"Die enigste manier hoe kapitaliste sal jammer sê is wanneer geld betrokke is. Ons is in 'n stryd teen die rassistiese finansiële sektor. Ons sal nie toelaat dat die onberouvolle en verdraaide rassisme van Clicks in Suid-Afrika voortduur nie," het Malema gesê.
Hy is hierna na 'n ander Clicks in Polokwane waar hy die winkel se deure met 'n ketting en slot gesluit het.
Clicks se uitvoerende hoof, Vikesh Ramsunder, het intussen in 'n ope brief om verskoning gevra.
Rakke is omgegooi in 'n Clicks in Alberton (Foto: Twitter)
"Ek is diep teleurgesteld dat ons toegelaat het dat onsensitiewe en aanstootlike foto's op ons webwerf gepubliseer word. Ek vra onvoorwaardelik om verskoning vir die seer en woede wat hierdie advertensie veroorsaak het," skryf hy.
Ramsunder sê hoewel die foto's en inhoud deur die verskaffer TRESemmé aan hulle verskaf is, dra hulle steeds skuld en het Clicks dus in die openbaar om verskoning gevra en die advertensie van sy webwerf verwyder. Hy het bygevoeg dat die nalatige werknemers wat vir die advertensie verantwoordelik was, reeds geskors is. Hulle was ook met TRESemmé in verbinding, wat ook om verskoning gevra het.
Protesaksie by die Goodwood-winkelsentrum in Kaapstad (Foto: Verskaf)
"Hierdie voorval het die noodsaak beklemtoon om al ons derdeparty (en ons eie) promosiemateriaal te oudit vir enige implisiete of eksplisiete vooroordele, sowel as om die personeel in ons hoofkantoor in diversiteit en inklusiwiteit op te lei. Dit sal dringend geïmplementeer word."
Ramsunder sê Clicks het die afgelope naweek 'n buitengewone raadsvergadering belê om sy volgende stappe te bespreek. Dit sluit in die prioritisering van 'n opleidingsprogram vir diversiteit en insluiting.
"Ons werk saam met 'n uitgebreide lys van verskaffers, meer as 20, om te verseker dat ons meer as 40 natuurlike haarsorgreekse in ons winkels het. Sedert 2005 het ons die aantal natuurlike haarprodukte op ons rakke met meer as 4 000% uitgebrei."
"As 'n onderneming kan ons nie verander wat gebeur het nie, maar ons leer hieruit. Ons is daartoe verbind om werklike, sistemiese veranderinge in ons onderneming te bewerkstellig wat ons trots daarop maak om 'n eg Suid-Afrikaanse maatskappy te wees. Ons het baie gedoen in terme van transformasie. Hierdie kwessie het duidelik beklemtoon dat ons nog baie meer moet doen."
Soos vroeër berig het Clicks in die sop beland nadat hy 'n advertensie geplaas het waarin na verskillende vroue se verskillende haarsoorte verwys word. In die advertensie word die byskrifte "frizzy & dull" en "dry & damaged" gebruik by die foto's van swart vroue se natuurlike hare, terwyl die byskrifte "fine & flat" en "normal" by foto's van wit vroue se hare gebruik word.
EFF-lede sing en dans vroeër in optog teen Clicks in die Highveld-winkelsentrum in Emalahleni (Foto: EFF/Twitter)
EFF-lede betoog voor die Clicks in Mall of Africa in Midrand (Foto: EFF Twitter)
Malema by die Mall of the North in Polokwane (Foto: EFF Twitter)
Die adjunkpresident van die EFF, Floyd Shivambu, praat met die media voor Clicks in Sandton City (Foto: EFF Twitter)
'n Clicks-winkel in Emalahleni (Witbank) in Mpumalanga is Maandagoggend met 'n petrolbom bestook (Foto: Twitter)
Clicks EFF In die nuus Julius Malema
Gevangenes mag weer in tronk besoek word
Foto's: Massa-optog 'oortref verwagtinge'
Hulle optogte lyk maar klein en min. Clicks moet hulle aankla van geweld en oorlog en skade.
Malema moet maar goeie shampoo gebruik vir sy hare. Dit is so bietjie dof.
Hoe kan hierdie misdaade Geduld word? Dis mos saak beskadiging? Of monitor die patetiese SAPD weer van ver af?
Lyk my EFF kry nou hul sin met al die Clicks winkels wat nou op 'n streep sluit. Boonop is Clicks se dringende hofaansoek om die protes te keer met koste van die hand gewys. So die EFF beheer nou wie sake doen en wie nie. Dis 'n belaglike situasie maar die hof seg dis oukei. Piesang-Republiek.
Genoeg rede om hulle op verskeie klagtes te arresteer. Kom ons of daar teen hulle opgetree gaan word, dan sal ons sien in welke mate Ramaphosa in beheer is soos hy wil voorgee.